Hrvatski jezik (1. travnja 2020.)

**Scenska izvedba lirske pjesme po izboru**

ROK ZA IZVRŠAVANJE ZADATKA: petak (10. 4.), do 18 sati

Zadatak i upute za rad:

* Slijedi vam još jedan zadatak koji će od vas tražiti kreativnost, ali i vještinu izvrsnog usmenog izražavanja i glumačku sposobnost. Na našim sam se satima uvijek radovala ovakvim vašim izvedbama, isto kao i vi! ☺ (Nije sarkazam!)
* Vaš je današnji zadatak naučiti krasnosloviti (da, naučiti recitirati) jednu od pjesama koje smo interpretirali na posljednjim satima. Možete izabrati koju god želite (Matoš: Utjeha kose, Neruda: Kad umrem, Cesarić: Oblak). Naravno, znate da to nije sve i da zadatak nije baš toliko jednostavan. Pjesmu nećete samo izrecitirati sjedeći ili stojeći, nego ćete pripremiti pravu malu scensku izvedbu. Izaberite neki prostor u kući u kojem imate svoj mir (npr. vaša soba), a možete izaći i u dvorište i izabrati za scenografiju dio koji vam djeluje kao izvrsna pozadina za vašu izvedbu. Prostor u kojem se budete nalazili neće biti vaša jedina scenografija – sjetite se da ste u prijašnjim ovakvim vježbama donosili različite rekvizite na nastavu koji su vam poslužili da obogatite svoj nastup i da stvorite ugođaj kojim pjesma odiše. Tako ćete učiniti i sada. Prema temi, motivima i ugođaju pjesme koju izaberete, osmislit ćete i svoju cjelokupnu scenografiju (a možete i kostimografiju) koja će doprinijeti uspješnosti vaše izvedbe. Budući da sve tri pjesme imaju tešku, ozbiljnu tematiku, u svoj krasnoslov unijet ćete sve osjećaje koje vaša pjesma prenosi i budi. Uživjet ćete se u ulogu lirskog subjekta te stihove iznijeti kao da ih vi proživljavate. Dakle, bit ćete ujedno i glumci. Budite kreativni tijekom izvedbe: krećite se, gestikulirajte, vičite, plačite, smijte se, budite tužni, sjetni, puni nade, razočaranja – što god osjećate kod lirskog subjekta, osjetite i pokažite i vi. Pustite neku prigodnu instrumentalnu glazbu u pozadini ako želite, upalite svijeće, dajte mašti na volji. Što kreativniji budete, to će i uspjeh biti veći.
* Kao što vidite, za izvršenje ovoga zadatka imate više od tjedan dana. Vašu izvedbu snimit će netko od članova obitelji ili ćete se snimiti sami. Snimku ćete mi poslati privatnom porukom na yammer.

Radujem se vašim izvedbama! Sretno! ☺

 *Učiteljica Darja*